Христо Смирненски
През тиха вечер на април

chitanka.info

През тиха вечер на април

обявихме мобилизация,

аз джоба бях въоръжил,

ти — чудната си грация.

И литнах смело в кървав бой

с модерната си тактика,

и се почувствувах герой,

герой с кураж и практика.

Но в вихрен пристъп в тъмен час

под бялата акация —

чрез твоя грях и мойта страст

настъпи пертурбация.

Ти падна в плен, но победен

съм аз пак без съмнение,

че ето Клемансо до мен

изпрати предложение.

Уви, баща ти, тъмен жрец

на тънка дипломация,

поканва падналий борец

да прати делегация.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.